
Medi Ambient i Habitatge impulsa la recollida selectiva de les piles i del paper i cartró amb la signatura de dos convenis

El conseller de Medi Ambient i Habitatge, Francesc Baltasar, ha signat un conveni amb els sistemes integrats de gestió (SIG) de residus de piles i acumuladors, i un altre amb el representant de les empreses recuperadores de paper i cartró 

 
Aquests convenis són un instrument al servei de les administracions per continuar impulsant la recollida selectiva dels residus i fomentar-ne el seu tractament correcte

  

El conveni signat entre el conseller de Medi Ambient i Habitatge, Francesc Baltasar, i  els representants dels sistemes integrats de gestió de residus de piles i acumuladors, de la Fundación Ecopilas, José Pérez García, i d’European Recycling Platform España, Ignacio Duque Oliart, estableix el marc de funcionament i l’activitat que duran a terme els SIG de residus de piles i acumuladors a Catalunya, així com la seva relació amb les diverses administracions públiques. Es tracta d’un instrument per tal d’assegurar el compliment de la normativa estatal en relació als residus de piles i acumuladors i per garantir la seva gestió correcta quan esdevenen residus.

 

El conseller de Medi Ambient i Habitatge també ha signat un conveni de col·laboració amb el president del Gremi de Recuperació de Catalunya, Xavier Riba, en representació de les empreses recuperadores i recicladores de paper i cartró. Aquest conveni és una eina per fomentar la recollida selectiva del paper i el cartró a Catalunya i per facilitar el circuit de reciclatge i comercialització d’aquest material un cop ha estat dipositat adequadament per la ciutadania per al seu reciclatge.

 

En la signatura dels dos convenis també han estat presents Genoveva Català, directora de l’Agència de Residus de Catalunya, així com representants de les organitzacions municipalistes (Federació de Municipis de Catalunya, Associació Catalana de Municipis i Comarques i Entitat Metropolitana del Medi Ambient).

